Dame i gospodo narodni poslanici, u ime poslaničke grupe G17 plus, sa velikim zadovoljstvom i punim poverenjem, predlažem gospodina Predraga Markovića za predsednika Narodne skupštine Republike Srbije. U prethodno periodu smo, nažalost, imali puno problema sa državom i njenim institucijama. Počeo je proces ozdravljenja i smatram da moramo početi od parlamenta Srbije - da parlamentu Srbije povratimo dostojanstvo, kako institucije, tako i svakog narodnog poslanika u ovom parlamentu. Smatram da je gospodin Predrag Marković osoba koja će uvažiti sve političke stavove i sve razlike u ovom parlamentu, da će insistirati na sličnostima u parlamentu, da će svaki narodni poslanik imati jednak tretman u radu ovog parlamenta i zbog toga smatram da ga apsolutno treba podržati na mestu predsednika Narodne skupštine Republike Srbije. Istovremeno, pozivam sve narodne poslanike da podrže ovaj predlog. Hvala.
Zahvaljujem. Pre otvaranja pretresa, podsećam vas da, shodno članu 90. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Da li neko predlaže duže vreme rasprave? (Ne.) Hvala. Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika. Saglasno članu 11. stav 4. Poslovnika Narodne skupštine, otvaram pretres. Da li predsednici, odnosno predstavnici poslaničkih grupa žele reč? (Ne.) Da li neko drugi želi reč po članu 89. Poslovnika? (Ne.) Hvala. zaključujem pretres. Saglasno članu 11. stav 5. Poslovnika, utvrđujem listu kandidata za predsednika Narodne skupštine, na kojoj je samo jedan kandidat, i to: PREDRAG MARKOVIĆ. Narodna skupština će u danu za glasanje obaviti izbor predsednika Narodne skupštine Republike Srbije. Prelazimo na 3. tačku dnevnog reda: - PREDLOG ODLUKE O OBARAZOVANjU ANKETNOG ODBORA RADI UTVRĐIVANjA ČINjENICA I OKOLNOSTI O DELOVANjU MEĐUNARODNE MAFIJAŠKE ORGANIzaCIJE U TRGOVINI ELEKTRIČNOM ENERGIJOM I FINANSIJSKO-BANKARSKIM ZLOUPOTREBAMA Primili ste Predlog odluke, koji su podnela 82 narodna poslanika poslaničke grupe Srpske radikalne stranke. Primili ste amandmane narodnih poslanika Đorđa Mamule i Jovana Palalića. Amandmani koji budu podneti do početka pretresa biće vam uručeni u toku sednice. Podsećam vas da, prema članu 156. stav 3. a shodno članu 90. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Molim poslaničke grupe, ukoliko to još nisu učinile, da odmah podnesu prijave za reč sa redosledom narodnih poslanika. Saglasno članu 156. Poslovnika Narodne skupštine, otvaram jedinstveni pretres o Predlogu odluke. Da li predstavnik predlagača, narodni poslanik Tomislav Nikolić, želi reč? Reč ima narodni poslanik Tomislav Nikolić.
Dame i gospodo narodni poslanici, Poslanička grupa Srpske radikalne stranke je podnela predlog da se formira ovaj anketni odbor i ne mislim danas da bilo kojom svojom izjavom prejudiciram rad i stavove anaketnog odbora. Izašao sam za govornicu samo da vas pozovem da glasate za formiranje anketnog odbora. Očigledno je da mora da bude formiran. Očigledno je, previše je tekstova u javnosti, previše su ozbiljne optužbe da bi se olako prešlo preko toga. Anketni odbor će pokušati da utvrdi istinu. Vi znate da u istoriji srpskog parlamentarizma postoje uspešni i neuspešni anketni odbori. Ovaj će sigurno biti uspešan. Od rada ovog anketnog odbora zavisi hoće li Srbija krenuti potpuno drugim putem ili će se nastaviti agonija većine građana Srbije i njihovo povlačenje pred moćni finansijskim lobijima, koji su većinu građana Srbije doveli na ivicu egzistencije. Ponavljam da su optužbe ozbiljne. Po našem mišljenju, pljačka je dugogodišnja i dokumentacija koju ovog časa poseduje Srpska radikalna stranka može da se meri destinama kilograma. Sve su to verodostojni dokazi. Mi prihvatamo amandmane koje je podnela poslanička grupa Demokratske stranke Srbije i kojima se uvodi prezumpcija nevinosti. Dakle, anketni odbor ne ide unapred sa stavom, nego će stav uslediti na osnovu rada anketnog odbora. Želimo da rad anketnog odbora bude javan. Znam da se Odbor za industriju bavi ozbiljno ovim pitanjem i da i on poseduje određenu dokumentaciju. Dobrodošli su svi narodni poslanici koji žele da učestvuju u radu anketnog odbora. Želeli bismo da to počne odmah, da se završi u razumnom roku. Ako ima ljudi koje smo mi prozivali u javnosti, a koji su nevini, javno ćemo se izviniti, ali zato očekujemo od državnih organa, ako pružimo dovoljno uverljive dokaze, da ne zastanu ni pred čijim vratima, da niko ne bude zaštićen zato što je u Vladi, zato što je miljenik vlasti, zato što ima novca, zato što je kupovao duše ili je naumio da ih kupuje. Ne koristim teške reči, ali situacija je alarmantna. Ako hleb poskupljuje sutra, moglo bi da se kaže da je izvor tog poskupljenja u finansijskom lobiju koji drma Srbiju. To sada nazivam energetskom mafijom, a očekujem da pravu kvalifikaciju da anketni odbor. Nijedan dokument koji imamo neće ostati sakriven od anketnog odbora. Molim anketni odbor da pruži priliku svima koji su prozivani da se opravdaju pred anketnim odborom. Pozivam predstavnike vlasti da se odazovu na svaki poziv anketnog odbora, da svedoče pred njim, da se ne kriju iza bilo čega, iza bilo koje funkcije koju zauzimaju i ako istina bude utvrđena svima će nam u Srbiji biti lakše. Zbog toga vas još jednom pozivam da glasate za formiranje anketnog odbora. Mi predlažemo da naš član anketnog odbora bude i predsednik anketnog odbora. Videćete da je najspremniji, videćete da, što se nas tiče i naših dokaza, anketni odbor može da počne da radi odmah posle konstituisanja. Nećemo učestvovati u raspravi. Smatramo da je ovo bilo dovoljno za ozbiljne ljude, za one koje je narod izabrao, da se počešu po glavi i da svi čestiti, a svi smo u ovoj sali čestiti, glasamo da se u Srbiji samo čestito obavljaju poslovi. Nažalost, videćete, u to sam ubeđen, kako mafijaši drmaju Srbijom i ne interesuje ih promena vlasti, i ne zavisi ni to da li je jednopartijski ili višepartijski sistem, da li smo imali slobodne izbore, da li imamo demokratski izabranu vlast. Mafija nema izbore, ima novac i moć, a kada bi se pojedinci u kampanji predstavljali kao ljudi koje podržava mafija nikada ne bi sa nama sedeli u ovoj sali.
Da li predsednici, odnosno predstavnici poslaničkih grupa žele reč? Izvolite.
Poštovani predsedavajući, poštovane dame i gospodo narodni poslanici, poslanička grupa Demokratske stranke podržala je stavljanje na dnevni red formiranje ovog anketnog odbora. Smatramo da je zbog funkcionisanja pravne države neobično važno da li su, kada i na koji način su se odvijale malverzacije u trgovanju električnom energijom i finansijsko-bankarskim zloupotrebama. Mi smo, kao poslanička grupa, reagovali amandmanski samo na kvalifikaciju, odnosno predložili da se ta kvalifikacija "mafijaški" briše, jer je upravo zadatak anketnog odbora da utvrdi koje su prave činjenice u toj stvari. Mislim da je konsekventno rešenje da iz opozicije bude predsednik odbora. Nemamo ništa protiv, pošto je predlog Srpske radikalne stranke, da iz Srpske radikalne stranke dođe predsednik anketnog odbora. Mi ćemo u radu tog anketnog odbora aktivno učestvovati i podržaćemo rad anketnog odbora u tom smislu, nezavisno od toga kakvi su rezultati i nezavisno čija je i koja partijska pripadnost ljudi koji su bili umešani u kriminal. Kriminal je kriminal, nema političko obeležje, nema partijske boje i mi ćemo, kao poslanička grupa, konsekventno da podržimo i aktivno učestvujemo u radu ovog anketnog odbora.
Da li još neko želi reč?
Uvažene kolege narodni poslanici, Demokratska stranka Srbije podržava ne samo rad ovog anketnog odbora, nego, u skladu sa našim predizbornim obećanjima, istraživanje svih malverzacija, eventualnih i navodnih zloupotreba i sličnih pojava u našem društvu. Ne samo u vezi sa električnom energijom, kao što ovaj odbor treba da radi, nego i u vezi sa svim drugim zloupotrebama, malverzacijama, kršenjima Krivičnog zakona. Zbog toga apsolutno podržavamo rad ovog odbora i glasaćemo za njega. Gospodin Mamula, uvaženi kolega i narodni poslanik Demokratske stranke Srbije, biće naš član u ovom odboru. Jedino bih molio odbor sa ove govornice da činjenice do kojih dođe u svom radu ne sačuva samo za sebe, da ih ne reprezentira samo javnosti, nego da one, ukoliko utvrdi da je takvih stvari bilo, budu predate u najkraćem vremenu istražnim organima, bilo tužilaštvu u Beogradu, bilo policiji itd. Na kraju krajeva, neka anketni odbor, ako treba, sastavi neke krivične prijave. Znači, rad ovog anketnog odbora ne bi trebalo da se svede samo na javno obelodanjivanje ovakvih malverzacija i zloupotreba, ako ih je bilo, već treba da rezultira, ako se to utvrdi, nekim krivičnim postupcima.
Reč ima gospodin Dačić.
Dame i gospodo poslanici, Socijalistička partija Srbije je glasala za predlog da se o ovome raspravlja po hitnom postupku. Naravno, mi ćemo glasati za obrazovanje ovog anketnog odbora, uz amandmane koji su predloženi. Mislim da se Srbiji duguje jedna istina o svemu onome što se dešavalo i nije bitno kada se dešavalo, nije bitno ko je upleten u sve te stvari, ali anketni odbori ne mogu biti zamena, niti eufemizam za delatnost pravosudnih i nadležnih državnih organa. Mislimo da treba da budu formirani anketni odbori i za niz drugih afera koje su se pojavljivale u Srbiji u proteklih nekoliko godina. Sećate se šećerne afere, a postoji afera i oko izvoza pšenice. Naravno, postoje i mnoge druge političke afere. Nadam se da će uskoro doći kraj aferi kako je došlo do lažnog glasanja u Skupštini Srbije. Oko toga nije formiran anketni odbor, ali očekujemo da će tužilac uskoro reagovati tim povodom, pošto je saslušao gotovo sve koji su bili akteri tog događaja. Takođe, očekujemo da se uskoro formiraju anketni odbori i vezano za ono što smo čuli na sastancima Odbora za odbranu i bezbednost, oko toga ko je upravljao službama bezbednosti MUP-a u proteklom periodu, ko je pisao saopštenja iza kojih je stajao MUP, a danas tvrde da to oni nikada nisu napisali. Mnogo je potrebno u Srbiji anketnih odbora, jer Srbija nema odgovore na mnoga pitanja koja su se dešavala u proteklom periodu. SPS će podržati formiranje ovog anketnog odbora. Potrebno je da se uspostavi puna istina, ustanovi istina o svemu, da se pronađu krivci, naravno, da se vidi ko stoji iza svih tih lobija i nadam se da će anketni odbori doći do relevantnih podataka koji bi mogli da budu od koristi nadležnim državnim organima u vođenju procesa do kraja. Srbiji je poterbna istina o svemu što se dešavalo, bez obzira ko je u pitanju. Treba da gledamo samo šta je u pitanju. SPS će podržati ovaj aketni odbor, a ona će sama predložiti formiranje još nekoliko anketnih odbora vezano za neka druga pitanja. Hvala lepo.
Hvala. Izvolite. Molim vas, samo kažite po kom osnovu. Da li ste predstavnik poslaničke grupe ili...? (Zoran Ćirković: Predstavnik poslaničke grupe SPO-NS.) Izvinjavam se, nismo dobili ništa napismeno da ste predstavnik poslaničke grupe. (Zoran Ćirković: Dobili ste usmeno.) Molim vas, pismeno ovlašćenje pre pretresa. Nije stiglo, izvinjavam se. Pre pretresa mora da stigne pismeno ovlašćenje. Vidite, nije po Poslovniku i molio bih vas, pošto nije stiglo pre pretresa ovlašćenje, da ne uzimate reč. Da li imate ovlašćenje? (Ne.) Pre nego što zaključim jedinstven pretres o Predlogu odluke, da li predstavnik predlagača želi završnu reč? (Ne.) zaključujem jedinstveni pretres. Pošto smo obavili jedinstveni pretres, Narodna skupština će u danu za glasanje odlučivati o podnetim amandmanima i o Predlogu odluke u celini. Prelazimo na 4. tačku dnevnog reda: - IZBOR POTPREDSEDNIKA NARODNE SKUPŠTINE REPUBLIKE SRBIJE Obaveštavam vas da sam, u skladu sa članom 17. Poslovnika Narodne skupštine, primio dva predloga kandidata za potpredsednike Narodne skupštine. Predlozi kandidata za potpredsednike Narodne skupštine su vam uručeni. Kao što ste videli, za potpredsednike Narodne skupštine predloženi su narodni poslanici: Dušan Perović, član DS-a i Emilija Krstić, član DSS-a. Pošto, prema članu 18. stav 3. Poslovnika Narodne skupštine, izvestilac predlagača ima pravo da obrazloži predlog, pitam da li izvestioci predlagača žele da obrazlože predloge kandidata za potpredsednike Narodne skupštine? Žele. Reč ima narodni poslanik Nebojša Bakarec.
Poštovani poslanici, gospođica Emilija Krstić je narodni poslanik u drugom mandatu. Svojim dosadašnjim delovanjem u Narodnoj skupštini pokazala je da je odgovoran, pouzdan i vredan poslanik. Ima veliko iskustvo u radu parlamenta. Radi se o pomirljivoj i tolerantnoj osobi. Smatramo da će ona dostojno predstavljati ovaj parlament kao njegov potpredsednik. Lično mogu da kažem da se radi o čestitoj i poštenoj osobi, koja uživa veliki ugled u Soko Banji. DSS smatra da je jako dobro da ovaj parlament dobije još jednog potpredsednika Skupštine koji nije iz Beograda i pripadnik je u ovoj skupštini manjinskog pola koji je u državi većinski. Poslednje što mogu da kažem je da je Emilija Krstić odabrala da živi skromno kao narod, a ne besno kao vlast. Hvala.
Hvala. Da li drugi predlagač želi reč? (Ne.) Podsećam vas da, shodno članu 90. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika. Saglasno članu 18. stav 4. Poslovnika Narodne skupštine Republike Srbije, otvaram pretres. Da li predsednici, odnosno predstavnici poslaničkih grupa žele reč? (Da.) Gospodin Pajtić, izvolite.
Poštovani predsedavajući, poštovane dame i gospodo narodni poslanici, budući da je gospodin Dušan Petrović iz našeg poslaničkog kluba koristim priliku i da vas pozovem da podržite njegovu kandidaturu za potpredsednika Narodne skupštine. Gospodin Petrović je diplomirani pravnik, dakle, neko ko će svojim stručnim znanjem doprineti funkcionisanju rada parlamenta. Pripada opozicionoj grupaciji, ali u skladu sa dobrom praksom ovog parlamenta, opozicioni poslanici i poslanici koji čine poslaničku većinu imaju pravo da budu potpredsednici Narodne skupštine. Gospodin Petrović je rođen 1966. godine u Šapcu i u ovom trenutku obavlja dužnost predsednika SO Šabac. U prethodnom mandatu bio je poslanik Veća građana Skupštine SRJ i ubeđeni smo da će kvalitetnim radom, kakav je do sada pokazao, kako u skupštini opštine, tako i u saveznom parlamentu, doprineti ostvarivanju onih parlamentarnih vrednosti za koje se DS zalaže. Dakle, pozivam vas još jednom da glasate za gospodina Petrovića kao kandidata DS-a.
Obaveštavam vas da je, saglasno članu 89. stav 4. Poslovnika Narodne skupšine, do otvaranja pretresa prijave za reč u pisanom obliku sa redosledom narodnih poslanika podnela samo jedna poslanička grupa DS – Boris Tadić i sa jednim predlogom, narodni poslanik Boško Ristić. Izvolite.
Dame i gospodo, poštovani poslanici, poštovani predsedništvo, pre nego što se obratim povodom ovog predloga, želeo bih da postavim jedno pitanje uvaženom predsedništvu: u kom svojstvu gospodin Predrag Marković sedi za ovim stolom iza mene, s obzirom da je kandidat za predsednika Skupštine? Pošto je tačka dnevnog reda izbor potpredsednika, ograničen je broj potpredsednika, ne znam koliko će Skupština imati potpredsednika nakon ovog izbora. Želeo bih da pitam gospodina Markovića, prihvatajući kandidaturu za predsednika, da li je podneo ostavku na funkciju potpredsednika. Kada čujem odgovor na to pitanje, onda mogu da krenem sa svojom diskusijom. Želeo ih da čujem od gospodina Markovića da li je podneo ostavku na mesto potpredsednika.
Gospodin Marković će vam odgovoriti naknadno.
Ukoliko gospodin Marković do sada nije podneo ostavku u propisanoj formi, pisano i dostavio Skupštini, onda se postavlja pitanje da li možemo uopšte da obavimo izbor predsednika i potpredsednika Skupštine. Po Poslovniku je to numerus clausus, znači ograničen broj vršilaca ovih funkcija. Prema tome, nemamo mogućnosti da vršimo izbor, ukoliko se ne da pauza i da gospodin Marković u pisanoj formi obavesti Skupštinu da je dao ostavku. Ali, mene čudi da upravo gospodin Marković i njegova partija, koja je prerasla iz ekspertske grupe i hvali se da će na veoma promišljen, zakonit i Ustavom propisan način vršiti sve javne funkcije, nisu preduzeli potrebne prethodne mere da obezbede mogućnost Skupštini da vrši izbor najviših nosilaca državnih funkcija. Pored ovoga, nisam primetio u biografiji gospodina Markovića upravo ovu činjenicu da je, sem poslanika, i potpredsednik Narodne skupštine, i zato smatram da je ponuđeni dnevni red naopak i neprihvatljiv. Prvo je trebalo raspravljati o potpredsednicima, da vidimo da li će gospodin Marković ostati potpredsednik Narodne skupštine, pa tek onda odrediti kao tačku dnevnog reda izbor predsednika Narodne skupštine. Dakle, kao što je gospođa Nataša Mićić prvo dala ostavku na mesto potpredsednika. Pitam, ukoliko izaberemo gospođu poslanicu, koja je predlog DSS-a, a prethodno gospodin Marković ne podnese ostavku, kako će oni da sede? Ne bih želeo da budem zlurad i da insinuiram, ali mi se čini da, pored formalnih, imate i praktične nedostatke u ovom vašem predlogu. Ali, da se vratimo na suštinu. Prilikom razmatranja predloga za izbor predsednika Narodne skupštine, u obrazloženju koje smo dobili od strane predlagača, ne vidi se zašto će se budući predsednik zalagati. Da li će se zalagati za reformu parlamenta, da li će kao predsednik Odbora za ustavna pitanja pokrenuti pitanje donošenja novog ustava, da li će uskoro raspisati izbore za predsednika države. Jer, s obzirom da se radi o strankama koje se zalažu, bar verbalno i u predizbornoj kampanji, za izgradnju i reformu institucija, za njihovo popunjavanje i ustavno delovanje, očekujem da će budući predsednik Skupštine upravo pokrenuti ove inicijative za izmenu Ustava i za raspisivanje predsedničkih izbora. Međutim, u ovom obrazloženju se o tome ne govori. Očigledno je da predizborna obećanja, koja su nudile ove stranke, nisu sadržane u predlogu i da nemamo garanciju da će se budući predsednik Skupštine zalagati za ono na čemu su ove stranke dobile podršku od građana na proteklim izborima. Očekujem da predsednik Skupštine pokrene pitanje izmene Poslovnika, da se uskladi broj skupštinskih odbora sa brojem mandata u budućoj Vladi, kako bi Skupština zaista mogla i imala kontrolnu funkciju nad radom izvršnih organa vlasti. Na ovaj način dobili smo jednu potpunu ispolitizovanu Vladu, koja će očigledno kontrolisati rad parlamenta i ponašati se suprotno od onoga što su obećavali u predizbornoj kampanji. Zato, DS predlaže kao kandidata za potpredsednika Skupštine upravo ličnost koja će se zalagati za reformu parlamenta, za nezavisan skupštinski budžet, za konstituisanje skupštinskih odbora u skladu sa strukturom izvršne vlasti, zalagaćemo se za budžetiranje i učestvovanje Skupštine u stvaranju nezavisnog skupštinskog budžeta, tako da je ličnost koju predlaže DS garancija da će se to i sprovesti. Očekujem da će se nakon razrešenja ovog spornog poslovničkog pitanja pristupiti izboru i da će Skupština dati podršku kandidatu DS-a, gospodinu Dušanu Petroviću.
Replika, izvolite.
Poštovani narodni poslanici, gospodine Ristiću, nažalost nemam kod sebe naočare, ali pretpostavljam da vi dobro vidite i da možete da pogledate član 33, kojim se jasno kaže u kom slučaju prestaje funkcija potpredsednika Narodne skupštine. Dakle: ostavkom, razrešenjem ili prestankom mandata narodnog poslanika, po postupku i na način predviđen za prestanak funkcije predsednika Narodne skupštine. Tokom pretresa i predloga za kandidaturu za mesto predsednika Narodne skupštine, naravno shodno Poslovniku, nisam sedeo za ovim stolom, jer mi je to po Poslovniku zabranjeno, da učestvujem, rukovodim ili pomažem u rukovođenju dok traje ta tačka dnevnog reda. Kao što ste videli, sedeli ste ovde, a sada kada su druge tačke dnevnog reda, naravno da pomažem sa mesta potpredsednika, na koje ću, opet naravno shodno zakonu, dati ostavku bilo po izboru za mesto predsednika, bilo neposredno uoči glasanja za mesto predsednika, o čemu sam se konsultovao sa stručnom službom. zahvaljujem.
Da li se još neko javlja za reč?
Nemam nameru da osporavam ničiju kandidaturu, to je bio jedan dogovor između svih poslaničkih klubova, da svi poslanički klubovi glasaju za sve kandidate za potpredsednike Narodne skupštine Republike Srbije. U tom smislu ćemo glasati za oba ova predloga za potpredsednike. Javio sam se zbog onoga što je govorio gospodin Ristić. Imajući u vidu, gospodine Ristić, ne koristim svoje pravo kao šef poslaničkog kluba, želim da kažem da je neumesno da u ovom času, kada se govori o izboru potpredsednika, govorimo o nekim drugim temama koje naravno izlaze iz delokruga ovoga o čemu ovde raspravljamo. Ali, želim da kažem da je gospodin Ristić, kada već govori o nečijim ostavkama, bio u Administrativnom odboru koji je pred sobom imao ostavke sedam poslanika SPS-a, koje je on smatrao nevažećim. Bio je u Administrativnom odboru koji je dozvolio krađu glasova i mandata, bio u Administrativnom odboru koji je konstatovao da je Neda Arnerić bila u ovoj sali, a ne u Bodrumu, i bio je u Administrativnom odboru koji je konstatovao da su poslanici DS-a, koji su se vratili na mesto poslanika, iako im je prestao mandat i podneli su ostavke, bili u pravnoj i činjeničnoj zabludi. Ne znam ko je ovde u zabludi, samo želim da kažem da je izbor potpredsednika tema oko koje postoji konsenzus svih političkih stranaka. Nemojmo sve opterećivati borbom za neke navodne političke poene, koji će se obiti o glavu onima koji tu temu podstiču. Krajnje je nekorektno da se za mesec dana, od kada je prestao mandat ili dva meseca od prošlog saziva Skupštine Srbije, sada oni koji su ovde predvodili, prednjačili u krađi mandata, krađi glasova i pretvaranju Narodne skupštine u jedan goli instrument Vlade Republike Srbije, na čelu sa Zoranom Đinđićem i Zoranom Živkovićem, govore nekim drugim tonovima. Sačekajte barem malo vremena da prođe, da pokušate da neko to zaboravi.
Replika, izvolite.
Dame i gospodo poslanici, od gospodina Dačića nisam ni očekivao drugačiji stav, jer su oni 10 godina zamajavali narod, a ovde pokušavaju da bacaju prašinu u oči građanima Srbije. Ono o čemu govorimo ovde jeste jedna sporna stvar, a to je da imamo određeni broj potpredsednika. Sad imamo predlog za izbor dva nova potpredsednika. Znači da ćemo izborom ta dva potpredsednika dobiti više nego što je predviđeno Poslovnikom. Oni koji znaju da broje, mogu da prebroje broj potpredsednika za katedrom. Što se tiče Administrativnog odbora i svega onoga što ste pričali, gospodine Dačiću, apsolutno je netačno. Što se tiče poslanika i mandata u Skupštini, moram da podsetim sve poslanike da je prvu odluku o oduzimanju mandata poslanicima Socijaldemokratije potpisao član DSS-a gospodin Jočić, aktuelni ministar policije. On je potpisao prvu odluku o oduzimanju mandata poslanicima tadašnje Socijaldemokratije. Ujedno, želim da vas podsetim da ste vi kao poslanička grupa osporavali odluku Ustavnog suda i podneli zahtev za oduzimanje pet mandata poslanicima, ističući da ne prihvatate da su poslanici vlasnici tih mandata. DSS još uvek ima zahtev pred Administrativnim odborom da se oduzme mandat gospodinu Goluboviću, poslaniku iz Kragujevca, i time negira odluku Ustavnog suda. Dakle, samo se verbalno zalažu za primenu ustavnih načela, za poštovanje odluka Ustavnog suda, a praktično se zalažu za kršenje Ustava i zakona. Tako imamo i činjenicu da je aktuelni poslanik DSS-a generalni sekretar Vlade, a oni pričaju o podeli vlasti i o donošenju novog Ustava, gde će svako znati šta radi, u skladu sa Ustavom. Toliko o doslednosti, toliko o primeni vladavine prava i jednakosti građana pred pravom.
Po Poslovniku, gospodin Dačić.
Pošto je gospodin Ristić ili drug Ristić, kako hoćete, pogrešno protumačio moje reči, želim da se ispravim. On nije bio član, on je bio predsednik Administrativnog odbora. Želim da ga ispravim. Naši bivši poslanici, a vaši baj-pasovi, poslanici Baneta Ivkovića, mi smo tražili da se prihvate njihove ostavke u aprilu 2002. godine, a odluka Ustavnog suda je bila u maju 2003. godine, drugarice i drugovi demokrate. Prema tome, nemojmo mešati te dve stvari. Takođe, ne želim da propustim ovu priliku da kažem da ćemo, naravno, glasati za kandidata iz naše ideološki najbliže Demokratske stranke, druga Dušana Petrovića.
Gospodin Ristivojević, replika.
Samo kratka replika na izlaganje uvaženog kolege, gospodina Ristića. DSS nije nikada glasao za otimanje mandata nikome, pa tako ni poslanicima koje ste ovde spomenuli - Socijaldemokratije. Ono što je tačno, to je da je gospodin Jočić, koji je bio prvi predsednik Administrativnog odbora, potpisao odluku Administrativnog odbora, gde ste vi imali većinu pa ste odlučili da otimate mandate. Kao predsednik Odbora ne može da potpiše odluku Odbora, inače bi to bio neki pokušaj otimačine vlasti u ovom parlamentu. Još samo jedna stvar: vi ste ovde poslednji koji može da izađe za ovu govornicu i da priča nešto o glasanju. Vi ste bili predsednik Administrativnog odbora koji je odbijao da sprovede odluke Ustavnog suda. Vi ste to radili. Odbijali ste da sprovedete odluke Ustavnog suda, koji je vraćao one mandate koje ste vi pootimali. Odakle vama sada hrabrosti da izađete za ovu govornicu i da govorite išta o tome? Pričate ovde o zavođenju nekog reda u parlamentu, a tri i po godine ste imali vremena da ovde zavedete red. Umesto toga ste krali mandate i krali ste glasove. Sada ste se odjednom setili da zavodite red. Što ga niste tri i po godine zavodili?
Nema replike na repliku. Po kom osnovu? Po kom članu Poslovnika se javljate?
Gospodine predsedavajući, javljam se na repliku, jer se gospodin Dačić javio po Poslovniku, a izazvao je repliku. Vi nađite gde je osnov za repliku, neću da podučavam. Imate i sekretara, i imate dovoljno pravno iskusnih lica. Dakle, kada se radi o prigovoru da Administrativni odbor nije uvažio ostavke tadašnjih članova SPS-a, gospodine Dačiću, u pravu mora ostavka - izjava volje da bude data na nesumnjiv način. Ti poslanici, na koje se vi pozivate, rekli su pred Administrativnim odborom da su njihove ostavke bile iznuđene i nisu hteli da pred Administrativnim odborom podnesu svojeručno potpisane ostavke u originalu. Prema tome, nije bilo moguće da partija podnese ostavke u tuđe ime, mimo izjave volje lica o kome se radi. Što se tiče DSS-a, podsetio bih gospodu iz te stranke da je gospodin Koštunica na predsedništvu DOS-a digao ruku i glasao da mandati pripadaju koaliciji. (Branislav Ristivojević, sa mesta: Nije tačno.) Apsolutno je tačno. Na taj način je gospodin Jočić potpisao oduzimanje mandata gospodinu Ljubomiru Slavkoviću iz Socijaldemokratije. Kada ste rekli, mladi gospodine, da Administrativni odbor nije hteo da primeni odluku Ustavnog suda, još uvek Administrativni odbor nije rešio vaš zahtev za oduzimanje mandata gospodinu Goluboviću, vašem bivšem članu. Očekujem da sadašnji sastav Administrativnog odbora odluči i odbaci kao neosnovan zahtev DSS, kojim ste želeli da opstruirate primenu odluke Ustavnog suda. Prema tome, ponašajte se u skladu sa svojim delima, inače će narod veoma brzo da sudi o tome da ste se bavili demagogijom i čistim verbalizmom u predizbornoj kampanji.
Pošto na listama poslaničkih grupa više nema prijavljenih za reč, pitam da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 89. Poslovnika? Izvolite, gospodin Dačić.
Imam pravo 20 minuta, iskoristio sam 10 i imam još 10. Gospodine Nikoliću, poštujem Poslovnik i, prema tome, nema potrebe da me opominjente. Imate pravo da govorite. Ne osporavam nikome pravo da govori. Mislim da radikali govore i koriste svoje vreme, i nemojte da osporavate drugima to pravo, kada to vama niko ne osporava. Ne želim da u potpunosti koristim vreme koje je dato povodom ove tačke dnevnog reda, jer je potpuno jasno da će se ovde glasati za oba kandidata. Želim samo da još jednom potvrdim: bivši poslanici SPS-a, tzv. grupacije Baneta Ivkovića, potpisali su ostavke u svojoj partiji. Nikada nisu bili na Administrativnom odboru i nikada nisu rekli da te ostavke nisu važeće. To što ste vi te ostavke držali u fiokama dok niste pali sa vlasti, dovoljno govori o vama kako ste održavali ovu prethodnu vlast. Nadam se samo da nikome više neće pasti na pamet u ovoj skupštini da se time poigrava i da se održava na vlasti bez postojeće većine u parlamentu Srbije. Zbog toga sam se javljao, upravo da govorim o svemu tome, iritiran prethodnom diskusijom, imajući u vidu da je bivši Admnistrativni odbor Narodne skupštine Republike Srbije sprovodio protivpravne i protivustavne akte, ne poštujući ono što je poštovao kod svih drugih. Poštovali su ostavke svih drugih političkih stranaka, osim onih čiji su ti tzv. otpadnici bili, jer je trebalo da galsaju za budžet, da glasaju za Vladu Republike Srbije. U tom smislu, da stavim tačku na ovo što sam do sada govorio, želim samo da još jednom pomenem, SPS će glasati za ova dva kandidata za potpredsednike, to naravno ne znači da se mi slažemo sa onim partijama čiji su oni predstavnici, ali to je bio dogovor između političkih partija i mislim da nije bilo dobro da se uopšte ova tema danas započinje, kada je postignut dogovor između političkih stranaka, da se oko toga jedinstveno glasa i da sve političke partije glasaju za predloge svih poslaničkih grupa za potpredsednike Narodne skupštine Republike Srbije.
Reč ima gospodin Boris Tadić, a potom gospodin Nikolić.
Gospodine predsedniče, dame i gospodo, želim samo da ukažem još jednom na kršenje Poslovnika i molio bih vas da vodite sednicu po Poslovniku. Gospodin Dačić se javio da govori za preostalih deset minuta, a tema ove tačke dnevnog reda jeste - izbor potpredsednika, ne ostavka Baneta Ivkovića. Iskoristili ste, gospodine Dačiću, ovo vreme za repliku i prekršili ste Poslovnik. Dajem na osnovu člana 99. primedbu da se ne vodi računa o Poslovniku i da treba vodite sednicu u skladu sa Poslovnikom.
Gospodin Nikolić, izvolite.
Mislio sam da će ova tačka dnevnog reda proteći bez rasprave i da ću morati samo da upozorim onoga ko će biti izabran za predsednika Skupštine da treba da raspiše izbore za predsednika Srbije i da ću po tome da cenim da li on poštuje Ustav i zakone ili ne poštuje. Nešto se kao stav nameće posle ovih pola sata svađa i rasprava. Vidite da se ne isplati krađa i to se obraćam svima, i onima koji su do juče vršili vlast i ovima koji od juče vrše vlast. Nikada nemojte da kradete, ni u kakvoj ljubavi da ste sa onim ko ima većinu, zato što se većine formiraju i rasturaju. Jedno vreme vam je svima bilo lepo dok ste krali, a onda je počelo da se osipa, pa su se neki osetili ugroženim, a zaista su pojedinci sve do smene vlasti nastavili sa istim manirom. Zbog toga vas molim da ozbiljno radimo u ovoj skupštini. Evo, mi radikali, koji smo najviše propatili od svih vlasti u ovoj Srbiji, ne pominjemo to nikome, to narod vidi i zato na izborima glasa za nas. Tako i vi malo probajte da zakopate ratne sekire, čeka nas mnogo posla. Ako su zaista takvi kriminalci vodili državu, ako su im mnogi u tome pomagali, hajde da opet formiramo sada anketni odbor, evo, prihvatamo i neka se bavi time anketni odbor. Nemojte da se nas 230 danas bavi time kada je ko krao, kada je ko otimao, kada je ko bio na sednici, a kada nije, kada ste čuvali rezervne mandate, kada niste i niko od vas nije bio imun na to. Jedna stvar je samo evidentna: "Ko bi doli, sad je gori, ko bi gori, sad je doli". To nikada nemojte da zaboravite, nikada. Nemojte ovoliko da se svađate vi koji se držite da ne ispadnete i vi što biste se uhvatili za ovaj voz, jer ovaj voz neće daleko da stigne i to je očigledno. zato vas molim, mi nećemo na silu da diskutujemo u ovoj skupštini, izuzev kada je nešto jako važno i kada nam je stalo da obrazložimo zašto smo protiv toga. Mi vas nećemo hvaliti nikada kada dobro radite. Nećemo da se mešamo u vaša kadrovska rešenja. Biće predsednik Skupštine za koga ste se vi opredelili. Meni malo deluje nelogično da mala politička stranka daje predsednika Skupštine. To me upućuje na to da ne cenite tu funkciju. To se ponavlja iz mandata u mandat. Uvek kao kusur, kao sita dođe mesto predsednika Narodne skupštine. Voleo bih da je to vitalna, osnovna funkcija u ovoj zemlji. Kao oko site da se podkusurujete oko upravnih odbora, oko apanaža, oko toga; nemojte oko predsednika Narodne skupštine, zato što se kroz tu funkciju gleda snaga jedne države, snaga jednog parlamenta. Nećemo mi govoriti personalno koga bismo želeli da vidimo na mestu predsednika. Govorim samo o tome da bih želeo iza tog čoveka stoji snaga, ne koaliciona snaga, nego snaga na izborima. Da vas upozorim, vaša snaga na izborima je jako mala, svakoga od vas pojedinačno, to nikada nemojte zaboraviti. Skupili ste se, sastavili, ovde imate snagu, a imate li na ulici? Imate li među svojim biračima, imate li među svojim članstvom, da li bi članstvo jedne velike političke stranke sada listom reklo da, da, iz ove druge stranke treba da bude predsednik Narodne skupštine. Jeste, mi smo tamo pobedili na izborima, a sada ćemo da podelimo skupštine, pa ćemo da podelimo vlade, pa ćemo da damo funkcije ovim malima da bi nam pomogli da vladamo. Nije to bila želja i upozoravam vas da ćete za ovo što sada radite biti jednako kažnjeni kao što su kažnjeni oni koje sada upozoravate šta su radili. Ovoj skupštini treba ozbiljnosti i nećemo vam smetati da Skupština bude ozbiljna. Nismo ni mi politički naivni. Ako bude ovde dobre atmosfere, radikali neće da iskaču, ali ako bude ovakvih prepucavanja koja ničemu ne vode, koja ništa ne znače, može se desiti da vi ovakve sednice vodite i bez srpskih radikala. Mi imamo mnogo ozbiljnih poslova pred sobom, mi srpski radikali, da vas sprečimo da previše upropastite ove godine državu i da se pripremimo da preuzmemo vlast. Vi iščistite ovo za šta sada jedni druge optužujete, onda ćete biti prihvatljivi SRS za neku saradnju i to vam se sada obraćam svima, jer do sada sam govorio s kim nećemo u koaliciju. Videćete zašto, kada svi budu pod lupom istrage i kada se bude utvrdilo ko je sve krao, očistiće se mnoge stranke. Onda će stranke između sebe da sarađuju. Mi ćemo sarađivati sa svima, ali očigledno, posle ovakvih rasprava pred kojima bih mogao da se smejem, svedok sam svega toga što se dešavalo, očigledno da čišćenja nisu završena, da vam treba još pročišćenja i očigledno da ste manire iz prethodne vlasti uneli ponovo u ovu skupštinu, i to ne vodi ničemu dobrom. Predlažem da okončamo ove rasprave, da završimo današnja glasanja i da se raziđemo. Mislim da smo previše narodne energije ovih dana potrošili. Izabranog predsednika, za koga ste obezbedili većinu, opominjem – od sutra ga prozivamo, na svim medijima na kojima budemo mogli da se pojavimo, da vidimo kada će se usuditi da raspiše izbore za predsednika Republike Srbije. Onoga od vas ko izjavi u novinama da treba sutra da budu raspisani izbori, primamo u koaliciju posle sledećih izbora.
Da li još neko želi reč? (Ne.) Dozvolite mi da, saglasno članu 18. stav 5. Poslovnika, utvrdim listu kandidata za potpredsednike Narodne skupštine Republike Srbije, po azbučnom redu prezimena: narodni poslanik Emilija Krstić i narodni poslanik Dušan Petrović. Pošto smo završili raspravu o svim tačkama dnevnog reda, saglasno članu 81. stav 3. Poslovnika Narodne skupštine, određujem 4. mart 2004. godine kao dan za galasanje, sa početkom u 12,00 časova. [[Posle pauze – 12,20]] Dame i gospodo narodni poslanici, nastavljamo rad. Molim vas da utvrdimo kvorum. Prelazimo na 2. tačku dnevnog reda: - IZBOR PREDSEDNIKA NARODNE SKUPŠTINE REPUBLIKE SRBIJE (glasanje) Pošto je Narodna skupština obavila pretres i pošto je, saglasno članu 11. stav 5. Poslovnika, utvrđena lista kandidata za predsednika Narodne skupštine, podsećam vas da, prema članu 12. Poslovnika, pre pristupanja izboru predsednika Narodne skupštine, Narodna skupština treba da odluči da li će se glasati tajno ili javno. Ako Narodna skupština odluči da se glasa javno – glasa se prozivkom narodnih poslanika, član 13. Poslovnika. Predlažem da se izbor predsednika Narodne skupštine obavi javnim glasanjem. Stavljam na glasanje predlog da se izbor predsednika Narodne skupštine obavi javnim glasanjem. Za 158, protiv 64, nije glasalo devet, ukupno 231 narodni poslanik. Konstatujem da je Narodna skupština odlučila da se izbor predsednika Narodne skupštine obavi javnim glasanjem. Prema tome, izbor ćemo obaviti javnim glasanjem – prozivkom. Pošto je Narodna skupština odlučila da se izbor predsednika Narodne skupštine obavi javnim glasanjem, glasanje treba da obavimo prozivanjem narodnih poslanika, član 13. Poslovnika. Pre prelaska na glasanje prozivkom, podsećam vas da je članom 120. Poslovnika utvrđen postupak sprovođenja javnog glasanja – prozivkom i da, shodno toj odredbi, treba da sekretar Narodne skupštine proziva narodne poslanike po azbučnom redu prezimena. Svaki prozvani narodni poslanik izgovara reč "za", "protiv" ili "uzdržan". Predsedavajući ponavlja ime i prezime narodnog poslanika koji je glasao i njegovu izjavu, odnosno utvrđuje da je odsutan ili da ne želi da glasa. Sekretar Narodne skupštine zapisuje izjavu narodnog poslanika ili njegovu odsutnost uz njegovo ime i prezime na spisku. Stavljam na glasanje Predlog da se za predsednika Narodne skupštine Republike Srbije izabere narodni poslanik Predrag Marković. Pristupamo glasanju prozivkom narodnih poslanika. Molim sekretara Narodne skupštine da obavi prozivanje narodnih poslanika po azbučnom redu prezimena i evidentira njihovo izjašnjavanje. Avramov Mita (protiv), Albijanić Miloljub (za), Aligrudić Miloš (za), Anastasovski Dragoljub (protiv), Andrić Vladimir (za), Anđelković Zoran (za), Antić Zoran (protiv), Antonijević dr Vuko (za), Arsić Veroljub (protiv), Adžić Slobodan (za), Bakarec Nebojša (za), Banović Donka (za), Baralić Rajko (za), Belić Milorad (za), Beretić Anita (za), Bečić Igor (protiv), Blažić Branislav (protiv), Bogdanović mr Nenad (odsutan), Bošnjak Branka (za), Bukvić Radojle (za), Bušetić Toma (za), Veselinović Milan (protiv), Vladimirović Živan (protiv), Vlaović Mika (za), Vlahović Aleksandar (odsutan), Vojinović Boban (protiv), Vojić-Marković Milica (za), Vuković Milivoje (protiv), Vuksanović Dragan (odsutan), Vučelić Milorad (za), Vučić Aleksandar (protiv), Vučićević Vladan (za), Vučković Slobodan (za), Gavrilović Milica (za), Gajić Gordana (protiv), Gačević Rodoljub (protiv), Glišić Darko (protiv), Grubješić Su(za)na (za), Davidović Goran (za), Daja Jovan (protiv), Dacin Živodarka (za), Dačić Ivica (za), Deđanski Stevica (protiv), Dimitrijević Bojan (za), Dišić Miloš (protiv), Drašković Vuk (za), Duvnjak Momčilo (protiv), Dunjić Goran (protiv), Dunjić dr Milomir (protiv), Đidić Miodrag (za), Đoković Dragiša (za), Đorđević Aleksandar (protiv), Đorđević Miodrag (protiv), Đurić Arsen (za), Đuričić Tihomir (protiv), Đurišić Marko (za), Živadinović Ivan (za), Živkov Dragan (protiv), Živković Dragoljub (za), Živković Miroslav (za), Živkucin Slobodan (za), (za)nkov Stefan (protiv), (za)harijev Vladimir (za), Ivanji Željko (za), Ilić Velimir (odsutan), Ilić Vladimir (za), Ilić Goran (za), Ilić Radiša (protiv), Išpanović Ištvan (za), Jakšić Goran (za), Janković Branislav (protiv), Janković Dobrica (odsutan), Janković Milan – Žire (za), Janković Miroslav (za), Jevtić Miloš (za), Jovanović Vladimir (odsutan), Jovanović M. Dragan (za), Jovanović S. Dragan (za), Jovanović Zlatan (protiv), Jovanović Nataša (protiv), Jovanović dr Nikola (za), Jović Radoslav (za), Jovičić Vladan (za), Jojić Petar (protiv), Joković Radič (za), Josimov Ivan (za), Jocić Goran (protiv), Karaičić Boris (za), Karanović Nevena (za), Kekić Bojan (za), Knežević dr Gašo (odsutan), Knežević Goran (za), Kojčić Dragoljub (za), Komazec Srđo (protiv), Koprivica Božidar (protiv), Korać Žarko (odsutan), Koštunica dr Vojislav (za), Kragović Ljubomir (protiv), Krajinović Blagoje (protiv), Krasić Zoran (protiv), Kronić Vladislav (za), Krstin Marko (za), Krstin Milorad (protiv), Krstić Emilija (za), Krstić Svetislav (za), Kurjački Arsen (za), Kutić Bore (protiv), La(za)rević Aleksandar (za), Lakićević-Stojačić Snežana (za), Lalić Vesna (za), Lalić Nikola (protiv), Lalović Slobodan (za), Lekić Živadin (protiv), Lemajić dr Nenad (za), Ljušić dr Radoš (za), Mamula Đorđe (za), Marinković Srboljub (protiv), Markićević Miroslav (za), Marković Milan (za), Marković Milovan (za), Marković Momir (protiv), Marković Predrag (uzdržan), Martić Miroslav (za), Maršićanin Dragan (za), Matijašević Gordana (za), Mašić dr Zoran (protiv), Mijailović Predrag – Lune (za), Mikavica Dejan (za), Milajić Vojislav (protiv), Milankov Vladimir (za), Milentijević Vladimir (za), Milivojević Ksenija (za), Milković Dragoslav (protiv), Milošević Vitomir (protiv), Milošević Milena (za), Milošević dr Nikola (za), Milošević Radmilo (za), Minić Milomir (za), Mirović Igor (protiv), Mirčić Miliorad (protiv), Mitrović Nenad (protiv), Mićić Nataša (odsutna), Mićović Zoran (odsutan), Mihailović Vojislav (za), Mihajlov Dejan (odsutan), Mihajlov Sredoje (za), Mihajlović Slobodan (za), Momirov Nadica (za), Momčilov dr Paja (protiv), Nedeljković Miroslav (protiv), Nestorović Ljiljana (za), Nikolić Zoran (za), Nikolić Milan (za), Nikolić Tomislav (protiv), Ninić Milan (za), Novaković Nikola (za), Obradović Žarko (za), Obradović Radojko (za), Omeragić Bajram (odsutan), Omerović Meho (za), Pajović Slobodan (za), Pajtić Bojan (za), Palalić Jovan (za), Pantić-Aksentijević Snežana (za), Paunović Goran (za), Penezić Tomislav (protiv), Perić Dragutin (protiv), Perić Sreto (protiv), Perić Hranislav (za), Petković Miroslav (za), Petković Čedomir (za), Petrović Dragan (za), Petrović Dušan (za), Petronijević Milisav-Miša (za), Pešić Milutin (za), Piperski-Tucakov Vesna (za), Stojanović-Plavšić Snežana (za), Plužarević Vitomir (protiv), Pop-Lazić Gordana (protiv), Poskurica prof. dr Mileta (protiv), Prodanović Milutin (za), Proroković Dušan (za), Radeta Vjerica (protiv), Radić Zlatko (protiv), Radić Ivan (protiv), Radovanović Milovan (protiv), Radosavljević Aleksandar (za), Radulović Milan (odsutan), Rajčić Dejan (za), Rakovac Goran (za), Rankić Branislav (protiv), Ranković Branko (protiv), Rafailović Dragan (za), Ristivojević Branislav (za), Ristić Boško (za), Ruždić-Trifunović Leila (za), Savić Miloje (za), Savić Prvoslav (protiv), Svilanović Goran (odsutan), Senić Vlajko (za), Simović Zora (za), Simonović Velimir (za), Simonović Dragoljub (protiv), Slavković Slaviša (protiv), Smiljanić dr Živorad (za), Stamenković Dragoljub (protiv), Stamenković prof. dr Miodrag (za), Stanimirović Milan (za), Stanojević Velimir (za), Stevanović Branislav (protiv), Stevanović Veroljub (za), Stevanović Mihajlo (protiv), Stević Zvonimir (za), Stevović Milan (protiv), Stefanović Živojin (za), Stojanović Branče (za), Stojanović Ostoja (protiv), Stojiljković Dejan (za), Tadić Boris (za), Takač Ištvan (za), Tanasijević Zoran (odsutan), Teodorović Radovan (za), Tintor Stojan (protiv), Todorović Jovan (za), Todorović Nikola (protiv), Tomašević Vukosav (za), Tomić Vojkan (za), Tošković Vučeta (protiv), Trajković Branimir (za), Ćirković Zoran (za), Urošević Sava (za), Hiber dr Dragor (odsutan), Homan Vladimir (za), Cvetanović dr Goran (protiv), Cvetković Petar (za), Cvetković Stojan (protiv), Čavić La(za)r (protiv), Čeković Sanja (za), Četrović Miljko (protiv), Čolić Dragan (protiv), Čomić Gordana (za), Čonjagić Sovranije (za), Čotrić Aleksandar (za), Džamić Srboljub (za), Džudžević Esad (odsutan), Šarović Nemanja (protiv), Škrbić Milan (protiv), Šormaz Dragan (za), Štimac Milko (za), Šutanovac Dragan (za). (Od 12,50 do 13,00 časova - prebrojavanje.) Dozvolite mi da saopštim rezultate glasanja. Od 233 narodna poslanika koji su pristupili glasanju za kandidata za predsednika Narodne skupštine Republike Srbije glasalo je 150 narodnih poslanika, protiv 82 i uzdržan je bio jedan narodni poslanik. Poštovani narodni poslanici, na osnovu vašeg glasanja, konstatujem da je kandidat Predrag Marković dobio većinu glasova narodnih poslanika koji su pristupili glasanju i da je Narodna skupština za predsednika Narodne skupštine izabrala Predraga Markovića. Dozvolite da u vaše i u svoje ime čestitam Predragu Markoviću na izboru za predsednika Narodne skupštine Republike Srbije. Obaveštavam vas da je Predrag Marković podneo ostavku na funkciju potpredsednika Narodne skupštine Republike Srbije. Da li Predrag Marković želi da obrazloži ostavku? Ne. Podsećam vas da je članom 33. Poslovnika Narodne skupštine predviđeno da, u slučaju podnošenja ostavke, potpredsedniku Narodne skupštine prestaje funkcija na način predviđen za prestanak funkcije predsednika Narodne skupštine. Molim predsednika Narodne skupštine da preuzme predsedavanje sednicom Narodne skupštine.
Dame i gospodo narodni poslanici, dozvolite mi samo par rečenica pre nego što nastavim vođenje sednice. Sinoć smo u svečanoj atmosferi ovde čuli jednu ocenu i jednu obavezu. Ta ocena je bila da je ovaj saziv Narodne skupštine Republike Srbije već promenio atmosferu u svom radu i mislim da smo mi danas to potvrdili. Na tome vam zahvaljujem. Čuli smo jedno obećanje, što mi svi zajedno obećavamo, bilo da sebe nazivamo predstavnicima pozicije ili opozicije, a to je da će izvršna vlast biti kontrolisana iz ovog doma. Mi volimo da ljude držimo za reč, ali i da poštujemo zakonske obaveze. Mene obavezuju dva akta: jedno je Ustav, i naravno da ću poštovati sve obaveze prema Ustavu, ali unapred kažem da nemam nameru da koristim sva ovlašćenja; drugo je Poslovnik Narodne skupštine, koji nam pomaže da svi zajedno doprinesemo boljoj atmosferi, jer nema ništa gore od bahate vlasti i bahate opozicije, onda zajednički uništavaju Skupštinu. Postavljeno mi je nekoliko pitanja tokom prepodnevne rasprave sa ove govornice i hoću sada da odgovorim. Naravno da ću u okviru zakonskih rokova raspisati izbore za predsednika Republike Srbije, jer moj stav je poznat: šef države može da bude neko po rođenju ili izabran neposredno. Po Ustavu Republike Srbije on mora da bude izabran neposredno i naravno da ću te rokove poštovati. Ali, i oko toga i oko Poslovnika molim sve vas za pomoć da ovaj dom povrati ugled koji mu pripada i da obavi svoju funkciju, a pripada mu najviša funkcija u ovoj državi. Današnje glasanje ne shvatam kao ličnu podršku, nego kao podršku da ova institucija radi uspešno i efikasno, a ja sam tu da svima vama pomognem. Tako mi Bog pomogao. Prelazimo na glasanje o 3. tački dnevnog reda: - PREDLOG ODLUKE O OBRAZOVANjU ANKETNOG ODBORA RADI UTVRĐIVANjA ČINjENICA I OKOLNOSTI O DELOVANjU MEĐUNARODNE MAFIJAŠKE ORGANIzaCIJE U TRGOVINI ELEKTRIČNOM ENERGIJOM I FINANSIJSKO-BANKARSKIM ZLOUPOTREBAMA Narodna skupština obavila je jedinstveni pretres Predloga odluke. Pošto je predstavnik predlagača narodni poslanik Tomislav Nikolić prihvatio amandmane narodnih poslanika Đorđa Mamule i Jovana Palalića, čime su oni postali sastavni deo Predloga odluke, prelazimo na odlučivanje o Predlogu odluke, u celini. Stavljam na glasanje Predlog odluke, u celini. Za 220, nije glasalo pet, od ukupno 225 narodnih poslanika. Konstatujem da je Narodna skupština većinom glasova usvojila Predlog odluke. Prelazimo na 4. tačku dnevnog reda: - IZBOR POTPREDSEDNIKA NARODNE SKUPŠTINE REPUBLIKE SRBIJE Pre nego što pređemo na izbor potpredsednika Narodne skupštine Republike Srbije, podsećam vas da je Narodna skupština na Prvoj sednici izabrala pet potpredsednika Narodne skupštine Republike Srbije. S obzirom da je, u međuvremenu, doneta odluka o izmeni Poslovnika Narodne skupštine Republike Srbije, kojom je utvrđeno da Narodna skupština ima šest potpredsednika, potrebno je da, shodno članu 16. stav 2. Poslovnika, Narodna skupština posebnom odlukom utvrdi broj potpredsednika Narodne skupštine Republike Srbije u ovom sazivu. Predlažem da Narodna skupština utvrdi da u ovom sazivu ima šest potpredsednika Narodne skupštine. Stavljam na glasanje predlog da Narodna skupština utvrdi da u ovom sazivu ima šest potpredsednika. Za 220, uzdržana dva, nisu glasala tri, od 225 poslanika. Konstatujem da je Narodna skupština većinom glasova prihvatila ovaj predlog. Pošto je Narodna skupština obavila pretres i pošto je, saglasno članu 18. stav 5. Poslovnika, utvrđena lista kandidata za potpredsednike Narodne skupštine, podsećam vas da, prema članu 19. Poslovnika, pre pristupanja izboru potpredsednika, Narodna skupština odlučuje da li će se glasati tajno ili javno, s tim što se javno glasanje vrši izjašnjavanjem narodnih poslanika za svakog kandidata pojedinačno - dizanjem ruke ili prozivkom. Da li ima predloga o načinu glasanja? Izvolite gospodine Nikoliću.
Imam dva predloga. Najpre, u vezi anketnog odbora predlažem da donesemo odluku da predsednik Narodne skupštine sazove prvu sednicu anketnog odbora sutra u 10,00 sati. Ostaje neka praznina kada će ko sazvati, kada će biti održana prva sednica i da na tu sednicu članovi, a odrediće ih poslaničke grupe, donesu dokaz o tome da ih je poslanička grupa predložila za člana anketnog odbora. To je jedan predlog i molim da se stavi na glasanje. Drugi, predlažem da glasamo javno, dizanjem ruke ili u poslaničkim jedinicama, pošto smo svi saglasni oko toga ko će biti izabran.
Obaveštavam poslanike da ću sazvati prvu sednicu anketnog odbora odmah po prijemu predloga svih poslaničkih grupa za članove anketnog odbora. Nadam se da će to već moći sutra. Da li insistirate da se stavi na glasanje? (Tomislav Nikolić, sa mesta: Moj predlog je da se zakaže za sutra u 10,00 sati.) Stavljam na glasanje predlog Tomislava Nikolića o tome da se zakaže sednica Anketnog odbora, čije smo formiranje danas izglasali, sutra, 5. marta, u 10,00 časova. Za 219, uzdržana tri, nisu glasala tri, od 225 poslanika. Konstatujem da je većinom glasova prihvaćen predlog Tomislava Nikolića da je prva sednica navedenog anketnog odbora sutra u 10,00 sati. Molim predstavnike svih poslaničkih grupa da dostave tokom današnjeg dana ili sutra najkasnije do 10,00 sati imena svojih predstavnika. Predlažem da se izbor potpredsednika Narodne skupštine Republike Srbije obavi tajnim glasanjem, pardon, javnim glasanjem - dizanjem ruke. Stavljam na glasanje ovaj predlog, da se javno glasa dizanjem ruke. Za 213, protiv jedan, uzdržana četiri, nije glasalo šest, od ukupno 224 narodna poslanika. Konstatujem da je Narodna skupština Republike Srbije odlučila da izbor potpredsednika izvrši javnim glasanjem- dizanjem ruke. Pošto je Narodna skupština odlučila da se izbor potpredsednika Narodne skupštine obavi javnim glasanjem - dizanjem ruke, podsećam vas da se javno glasanje - dizanjem ruke prema članu 19.stav 2. Poslovnika vrši izjašnjavanjem narodnog poslanika za svakog kandidata pojedinačno. Prema članu 22. stav 1. Poslovnika, za potpredsednika Narodne skupštine izabran je kandidat koji je dobio većinu glasova prisutnih narodnih poslanika. Tkođe vas podsećam da se prema članu 119. Poslovnika, ako se glasa dizanjem ruke, narodni poslanici prvo izjašnjavaju - ko je za predlog, što već jesmo, zatim - ko je protiv predloga i na kraju - ko se uzdržava od glasanja. Pre pristupanja glasanju, molim narodne poslanike da radi utvrđivanja kvoruma ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da je u sali prisutno (dovoljno) 204 poslanika i da postoji kvorum za odlučivanje. Za izbor potpredsednika Narodne skupštine glasaćemo onim redom kako su kandidati za potpredsednike utvrđeni na listi kandidata. Prvo, stavljam na glasanje predlog da se za potpredsednika Narodne skupštine izabere narodni poslanik Emilija Krstić. Ko je za ovaj predlog? (Većina.) Zahvaljujem. Mislim da nije potrebno prebrojavanje. Da li je neko protiv? (Ne.) Da li se neko uzdržava? (Jedan.) Konstatujem da je Narodna skupština za svog potpredsednika, uz jednog uzdržanog, izabrala Emiliju Krstić. Primite moje čestitke. Drugo, stavljam na glasanje predlog da se za potpredsednika Narodne skupštine izabere narodni poslanik Dušan Petrović. Ko je za ovaj predlog? (Većina.) Zahvaljujem. Da li je neko protiv? (Ne.) Da li je neko uzdržan? (Jedan.) Dakle, konstatujem da je, uz jednog uzdržanog, Skupština za svog potpredsednika izabrala gospodina Dušana Petrovića. Primite moje čestitke. Na osnovu rezultata glasanja, konstatujem da su predloženi kandidati Emilija Krstić i Dušan Petrović dobili većinu glasova prisutnih narodnih poslanika i da su izabrani za potpredsednike Narodne skupštine Republike Srbije. Dozvolite mi da u vaše i u svoje ime čestitam potpredsednicima Narodne skupštine na izboru i molim da zauzmu mesta ko gde ima. Molim vas samo još malo strpljenja. Reč ima gospodin Nikolić.
Pošto smo znali da će doći do ove situacije, mi smo na Administrativnom odboru doneli odluku da predložimo potpredsednicima da uvek po jedan, prema spisku koji će sami sačiniti, sedi u sali gde ima poslaničkih jedinica, pošto nema mesta. Niko nikada nije planirao da će biti šest potpredsednika Narodne skupštine, zato stavljam na glasanje, pošto iziskuje ogromne troškove da se proširuje ovaj sto, stilski je nameštaj, stolica je mnogo skupa, da jedan potpredsednik uvek sedi u sali uz poslaničku jedinicu, a da ne smatra da mu to predstavlja neko poniženje.
Zahvaljujem. Molim vas da odluku Administrativnog odbora dostavite Skupštini, a onda ćemo glasati o tome. Molim gospodina Petrovića da zauzme svoje mesto. Pošto smo obavili razmatranje svih tačaka dnevnog reda i odlučivanje o njima, zaključujem Prvu sednicu Prvog redovnog zasedanja Narodne skupštine Republike Srbije u 2004. godini. Hvala vam.